༄༅། །སྔགས་འཆང་བླ་མ་ཐམས་ཅད་མཁྱེན་པ་ཆེན་པོའི་འཁྲུངས་རབས་ལ་ཅུང་ཟད་སྔགས་པ་སྐལ་བཟང་མགྲིན་རྒྱན་ཞེས་བྱ་བ་བཞུགས་སོ།། ཨོྃ་སྭསྟི་ཛ་ཡནྟུ། རྒྱལ་ཀུན་མཁྱེན་རབ་འོད་སྟོང་དྲ་བ་ཅན། །སྐལ་བཟང་ཤར་རིའི་ཕྲག་པ་ལ་འཕོས་པས། །རྨོངས་པའི་མུན་པ་འཇོམས་དང་ཐུབ་བསྟན་གྱི། །པད་ཚལ་རྣམ་པར་བཞད་དེར་ཕྱག་འཚལ་ལོ། །མི་འཇེད་ཞིང་གི་བདག་པོའི་སྲས་ཐུ་བོ། །རྫུ་འཕྲུལ་གྲུབ་པའི་མཆོག་གྱུར་མཽ་འགལ་བུ། །སྦྱངས་པའི་ཡོན་ཏན་ལ་གནས་འཕགས་པའི་གཙོ། །དགྲ་བཅོམ་རྒྱ་མཚོའི་རྒྱན་དེར་ཕྱག་འཚལ་ལོ། །ཟུང་འཇུག་གོམ་པའི་འདེགས་འཇོག་གཅིག་ཁོ་ནས། །གསང་བ་རྡོ་རྗེའི་ས་ཀུན་ལེགས་བགྲོད་པའི། །ཁ་སྦྱོར་ཡན་ལག་བདུན་ལྡན་རིགས་འཛིན་ཆེ། །ཤྲཱི་སིངྷའི་ཞབས་ལ་ཕྱག་འཚལ་ལོ། །བོད་ཡུལ་ཐུགས་རྗེ་ཆེན་པོའི་ཞིང་ཁམས་འདིར། །སྲིད་དང་ཞི་བའི་ཕུན་ཚོགས་ཀུན་འབྱུང་བའི། །དགེ་ལེགས་ཡོངས་འདུའི་བྱེད་པོ་མགར་སྟོང་བཙན། །ཆོས་བློན་ཆེན་པོའི་ཞབས་ལ་ཕྱག་འཚལ་ལོ། །རྒྱལ་བསྟན་ནོར་བུའི་མེ་ལོང་འོད་འབར་བ། །གངས་ལྗོངས་མུན་པའི་མཁའ་ལ་འཆར་བའི་དཔལ། །ངོ་མཚར་འཕྲུལ་གྱི་སྒོ་འབྱེད་ཞི་བ་འཚོ། །སྡོམ་བརྩོན་ཡོངས་ཀྱི་རྗེ་དེར་ཕྱག་འཚལ་ལོ། །ལུང་རིགས་སྨྲ་བའི་ཚུལ་ལ་ཕྱི་ནང་གི །རྒོལ་བ་གཞན་གྱིས་མི་ཐུབ་སྨྲ་བ་ཆེ། །མཁས་མང་རྒྱུ་སྐར་དབུས་ན་ཟླ་བ་ལྟར། །མངོན་པར་འཕགས་པ་དེ་ལ་ཕྱག་འཚལ་ལོ། །ཆོས་ཚུལ་མི་ཟད་གཏེར་གྱི་སྒོ་ཆེན་པོ། །མཐའ་ཡས་གདུལ་བྱའི་མོས་ངོར་ཀུན་ཕྱེ་ནས། །དགོས་འདོད་རེ་བ་བསྐོང་བའི་མཆོད་སྦྱིན་མཁན། །འཕགས་ཡུལ་མཁས་པའི་མཆོག་དེར་ཕྱག་འཚལ་ལོ། །མཐུ་སྟོབས་ནུས་པའི་རྡོ་རྗེ་ཕྱར་ཙམ་གྱིས། །བདུད་བཞི་གཡུལ་ངོར་འཇོམས་མཐར་གསང་ཆེན་གྱི། །ཆོས་ཀྱི་རྒྱལ་སྲིད་ཆེ་ལ་དབང་བསྒྱུར་བ། །པདྨ་ཀ་རའི་སྲས་དེར་ཕྱག་འཚལ་ལོ། །བརྡ་སྤྲོད་ཡངས་པའི་ཆུ་གཏེར་བསྲུབ་པའི་བཅུད། །དམ་ཆོས་བདུད་རྩིར་འཁྱིལ་བས་ཐར་འདོད་ལ། །ཀུན་དགའ་བསྐྱེད་པའི་ཅོག་རོ་ཀླུའི་རྒྱལ་མཚན། །ལོ་ཙཱ་ཆེན་པོའི་ཞབས་ལ་ཕྱག་འཚལ་ལོ། །མཁྱེན་རབ་ཆ་ཤས་རྫོགས་པའི་ཟླ་ཞལ་ལས། །ལེགས་བཤད་བསིལ་བའི་འོད་ཟེར་རབ་འཕྲོས་པས། །ཉོན་མོངས་མུན་པ་ཀུན་བཅོམ་འཇིག་རྟེན་གྱི། །འདྲེན་བྱེད་དབང་པོར་གྱུར་ལ་ཕྱག་འཚལ་ལོ། །ཟབ་དང་རྒྱ་ཆེའི་ཆོས་ཀྱི་ཆུ་གཏེར་རྣམས། །རྣམ་དཔྱོད་སྙིམ་པས་གསོལ་ནས་བསོད་ནམས་དང་། །ཡེ་ཤེས་ཚོགས་རྫོགས་སྒྲིབ་པ་ཀུན་སྦྱངས་ཏེ། །མཁའ་སྤྱོད་རྩེ་མོར་འཕགས་ལ་ཕྱག་འཚལ་ལོ། །རིག་འཛིན་གསེར་རིའི་དབུས་ན་ལྷུན་པོ་བཞིན། །མངོན་པར་མཐོ་བ་གྲགས་པའི་རྒྱལ་མཚན་མཆོག །བསྟན་འགྲོའི་དཔལ་དུ་འཛུགས་པའི་རྡོ་རྗེ་འཆང་། །བཟང་པོའི་འཕྲིན་ལས་མངའ་དེར་ཕྱག་འཚལ་ལོ། །བསོད་ནམས་ཡེ་ཤེས་མཐུ་ཡིས་འཁོར་བ་ལས། །རྣམ་པར་རྒྱལ་བའི་མཚན་མངའ་ཁམས་གསུམ་གྱི། །མགོན་པོར་ཡོངས་གྲུབ་ཤེས་བྱ་ཐམས་ཅད་མཁྱེན། །དཔལ་ལྡན་བླ་མའི་ཞབས་ལ་ཕྱག་འཚལ་ལོ། །རྒྱལ་ཀུན་འདུས་ཞལ་གཅིག་ཏུ་ཕྱེ་བའི་འཛུམ། །འགྲོ་ཀུན་དགའ་བའི་དཔལ་དུ་ལྷུན་གྲུབ་པ། །བཀྲ་ཤིས་མཚན་མ་བརྒྱ་པའི་གདུགས་དཀར་ཅན། །ཆོས་ཀྱི་རྒྱལ་པོའི་ཞབས་ལ་ཕྱག་འཚལ་ལོ། །རབ་འབྱམས་གཞུང་ལུགས་ཀུན་མཁྱེན་བསོད་ནམས་ཀྱིས། །མཁས་པའི་བྱ་བ་གསུམ་ལ་དབང་བསྒྱུར་ནས། །འཇིགས་མེད་སེངྒེའི་ང་རོས་ཕས་རྒོལ་གྱི། །ལག་ལྡན་རྣམ་པར་འཇོམས་ལ་ཕྱག་འཚལ་ལོ། །གསུང་རབ་རྒྱ་མཚོར་འཁྱིལ་བའི་ཀློང་ཆེན་པོར། །བློ་གྲོས་ཀླུ་དབང་རབ་འབྱམས་གདེང་ཀ་ནས། །དངོས་གྲུབ་རྣམ་གཉིས་འདོད་དགུའི་ཆར་འབེབས་པའི། །བསམ་འཕེལ་རྔམ་བརྗིད་བགྱིད་དེར་ཕྱག་འཚལ་ལོ། །མངོན་པར་མཐོ་དང་ངེས་ལེགས་དཔལ་གྱིས་བརྗིད། །མཐུ་སྟོབས་ནུས་པས་བཀའ་སྲུང་བྲན་དུ་འཁོལ། །ཀུན་དགའི་ལམ་སྟོན་ཕྱོགས་ལས་རྣམ་རྒྱལ་བའི། །རྡོ་རྗེ་འཛིན་པ་ཆེན་པོར་ཕྱག་འཚལ་ལོ། །མང་ཐོས་ཤེས་བྱའི་ཆུ་བོ་མ་ལུས་པ། །ཀླུ་སྒྲུབ་ཀླུ་དབང་རྒྱ་མཚོར་འབབ་སྟེགས་ཀྱིས། །འཆད་རྩོད་རྩོམ་པའི་རིན་ཆེན་གཏེར་འགྱེད་པའི། །མཁས་མཆོག་གདེང་ཅན་དབང་པོར་ཕྱག་འཚལ་ལོ། །ལུང་རྟོགས་བསྟན་པའི་བདག་པོ་ས་སྐྱ་པ། །གྲངས་མེད་རིགས་ཀྱི་ཁྱབ་བདག་འཁོར་ལོའི་མགོན། །གངས་ཅན་འགྲོ་བའི་སྐྱབས་གཅིག་ཐམས་ཅད་མཁྱེན། །སྔགས་འཆང་བླ་མའི་ཞབས་ལ་ཕྱག་འཚལ་ལོ།་་་་་གསོལ་འདེབས་ལ་སྤྲོ་ན་ཕྱག་འཚལ་གྱི་དོད་དུ་གསོལ་བ་འདེབས་ཞེས་སྦྱར། །ཇི་སྙེད་ཞིང་གི་གདུལ་བྱ་མ་ལུས་པ། །ཇི་ལྟའི་གནས་ལུགས་མཆོག་ལ་འགོད་པའི་ཕྱིར། །ཇི་སྲིད་སྤྲུལ་པའི་ཟློས་གར་འབུམ་ཕྲག་གིས། །ཇི་བཞིན་རྣམ་འདྲེན་དབང་པོ་ཞབས་བརྟན་གསོལ། །རང་དོན་མཆོག་ཆོས་གྲུབ་པའི་མགོན་པོ་ཁྱོད། །གཞན་དོན་བསྡུ་བ་བཞི་དང་འཕྲིན་ལས་བཞིས། །མཛད་བཟང་རྒྱུན་མི་འཆད་པས་བསྟན་འགྲོ་ལ། །ཕན་བདེ་སྩོལ་ཕྱིར་རྟག་ཏུ་ཞབས་བརྟན་གསོལ། །མཆོག་གསུམ་བསླུ་བ་མེད་པའི་ཐུགས་རྗེ་དང་། །དམ་ཅན་རྒྱ་མཚོའི་མཐུ་སྟོབས་ནུས་པ་དང་། །བདག་སོགས་མོས་གདུང་དྲག་པོས་གསོལ་བཏབ་མཐུས། །འགྲོ་བའི་བླ་མ་བསྐལ་བརྒྱར་འཚོ་བཞེས་ཤོག །དེ་ལྟར་བསྟོད་ལས་བྱུང་བའི་རྣམ་དཀར་དགེ །དགེ་ཚོགས་ཡར་ངོ་བཞིན་དུ་འཕེལ་བའི་དཔལ། །དཔལ་ཡོན་མཆོག་དེས་མཁའ་མཉམ་འགྲོ་བ་ཀུན། །ཀུན་མཁྱེན་བླ་མའི་གོ་འཕང་མྱུར་ཐོབ་ཤོག །དེ་ལྟར་སྔགས་འཆང་བླ་མ་ཐམས་ཅད་མཁྱེན་པ་ཆེན་པོའི་འཁྲུངས་རབས་ལ་ཅུང་ཟད་བསྔགས་པ་སྐལ་བཟང་མགྲིན་རྒྱན་ཞེས་བྱ་བ་འདི་ནི་བདག་ཉིད་ཆེན་པོའི་འཕྲིན་ལས་པ་མཁྱེན་པ་གཉིས་ལྡན་གྱི། ཕྱག་མཛོད་དབོན་རིན་པོ་ཆེའི་བཀས་བསྐུལ་བ་ལྟར་དཱ་རི་དྲཱ་པ་ཀཱ་ལ་པཱ་དས་དགའ་ལྡན་གྱི་རྩེ་མོར་གུས་པའི་བློས་ཐུན་བར་ལ་གོ་བདེར་བྲིས་པ་བཀྲིས་འཕེལ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།